T. Mikuš, poslanec: (2005-03-15):
Výbor pre európske záležitosti prerokoval návrh výboru na vydanie uvedeného zákona na svojej 12. schôdzi konanej dňa 3. februára 2005 a uznesením č. 54 vyslovil súhlas s návrhom výboru na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Návrh zákona je obsahovo zhodný s § 58a novely rokovacieho poriadku Národnej rady Slovenskej republiky, ktorá nebola opätovne schválená po jej vrátení prezidentom Slovenskej republiky v Národnej rade. Ústavným základom na vydanie tohto zákona je čl. 2 ods. 2 ústavného zákona č. 394/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie, podľa ktorého Národného rada Slovenskej republiky môže zákonom poveriť výkonom pôsobnosti podľa ods. 1 vyjadrovať sa k návrhom právne záväzných aktov a iných aktov Európskych spoločenstiev a Európskej únie jej výbor. Predložený návrh zákona upravuje postavenie a kompetencie Výboru Národnej rady Slovenskej republiky pre európske záležitosti. Tento zákon upravuje členstvo vo výbore, hovorí sa o kľúči, ktorý predstavuje pomerné zastúpenie politických strán a hnutí, za ktoré boli poslanci zvolení do Národnej rady v príslušnom volebnom období. Zároveň stanovuje náhradných členov výboru, ktorí sa môžu zúčastňovať na schôdzi výboru, za riadneho člena výboru na základe oznámenia člena výboru predsedovi alebo podpredsedovi výboru, že nebudú prítomní. V tomto prípade sa náhradný člen započítava do počtu prítomných  a má právo na schôdzi hlasovať. Ďalšie dôvody na zavedenie inštitútu náhradných členov sú aj dôvody odborné. Je to potreba prepojenia s vecne príslušnými výbormi, je to potreba zabezpečenia odborného gestorstva jednotlivých politík Európskej únie. Má aj procedurálne dôvody, ako napríklad potreba zabezpečenia uznášaniaschopnosti výboru z dôvodov častých, respektíve ad hoc zvolávaných schôdzí. Ďalej je to otázka harmonogramu rokovania výboru, ktorý sa musí prispôsobiť priebehu a časovým horizontom legislatívneho procesu v Európskej únii. Ďalej tento návrh zákona sa zaoberá vzťahom k ostatným výborom Národnej rady. Je potrebné, aby z dôvodu odborného posúdenia jednotlivých legislatívnych návrhov Európskej únie vecne príslušný výbor dával výboru pre európske záležitosti stanovisko, ktoré bude brať do úvahy pri schvaľovaní stanoviska Slovenskej republiky k danému problému. Ďalej tento návrh upravuje vzťah výboru k poslancom Európskeho parlamentu. Podľa tohto návrhu sa slovenskí europoslanci môžu zúčastniť na rokovaniach a majú právo vyjadrovať sa k prerokovaným záležitostiam. Ďalej sa tento zákon týka vzťahu výboru a vládnej exekutívy, stanovuje, že poverený člen vlády je povinný zúčastňovať sa na rokovaní výboru, informovať ho o návrhoch právne záväzných aktov a iných aktov Európskych spoločenstiev a Európskej únie, odôvodňovať tieto návrhy a podávať bezodkladné informácie o výsledku rokovaní orgánov, ktorých je členom. Vláda je povinná predkladať výboru, po prvé, bez zbytočného odkladu po doručení všetky návrhy právne záväzných aktov a iných aktov Európskych spoločenstiev a Európskej únie. Po druhé, najneskôr tri týždne po ich získaní predbežné stanovisko k výborom vláda dodáva, ktoré bude obsahovať stručnú informáciu o obsahu, cieľoch návrhu a jeho dopadoch na Slovenskú republiku. Ďalej stanovuje, že v dostatočnom časovom predstihu návrh stanoviska Slovenskej republiky, t. j. v zmysle ústavného zákona aspoň v takej lehote, aby mal výbor, respektíve Národná rada dva týždne na jeho prerokovanie a schválenie, respektíve na schválenie iného stanoviska Slovenskej republiky. Ak člen vlády uplatní iné stanovisko, ako bolo schválené výborom, musí výboru bezodkladne podať vysvetlenie a odôvodniť svoj postup. Ďalej sa tento návrh zákona zaoberá aj vytvorením pracoviska Národnej rady Slovenskej republiky v zahraničí. Samozrejme, na rokovanie výboru pre európske záležitosti sa inak budú vzťahovať všetky príslušné ustanovenie zákona o rokovacom poriadku, ak tento zákon neustanoví v budúcnosti inak. V súlade s ustanovením § 3 ods. 2 zákona č. 1/1993 Z. z. navrhujem nadobudnutie účinnosti tohto zákona dňom vyhlásenia v Zbierke zákonov. Naliehavý všeobecný záujem je odôvodnený viac než polročným členstvom  Slovenskej republiky v Európskej únii, existenciou ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach  Európskej únie, ktorý je účinný od 1. augusta 2004, ako aj skutočnosťou, že výbor pre európske záležitosti, ktorý bol zriadený v apríli minulého roku a začal fungovať od augusta minulého roku, nemôže plnoprávne vykonávať svoje úlohy, ktoré vyplývajú z členstva Slovenskej republiky v Európskej únii a zodpovedajú novým kompetenciám Národnej rady. Z tohto dôvodu vás prosím, panie poslankyne, páni poslanci, o podporu k predkladanému návrhu zákona a o jeho postúpenie do druhého čítania. Ďakujem.